贺新凉 檗子先生以镜阁新词见赠答之
王豸来 (Qing)
匪席心难卷。任消閒、弹棋说剑，闷怀谁遣。午夜悲歌蓬户小，星影垂垂光泫。少所见、漫惊瓮茧。倦把残书供醉眼，恰雄风、起自青萍浅。客梦远，乡思展。淋漓佳句留题显。谢先生、凤楼妙手，当今轮扁。回忆西湖螺黛好，如隔武陵鸡犬。且归去、离愁顿免。布袜青鞋堪寄傲，尽六桥、三竺容吾典。越水阔，燕云剪。